40 siek ná hulle kos by begrafnis eetArgieffoto ter illustrasie (Foto: Unsplash) Monsters van kos en water – wat by ’n begrafnis in die Kagiso-nedersetting in Gauteng bedien is – is vir toetsing ingesamel nadat sowat 40 begrafnisgangers byna gelyktydig siek geword het. Twee moontlike sterfgevalle is tot dusver aangemeld. Volgens Kwara Kekana, woordvoerder van die Gautengse departement van gesondheid, is ’n begrafnis op Saterdag 13 November vir ŉ bejaarde vrou in Kadima-straat in Kagiso gehou. Die kos is omstreeks 11:00 bedien. “Berigte is ontvang dat van die begrafnisgangers ure later, omstreeks 16:00, gekla het van diarree en braking,” bevestig Kekana. Kekana sê teen die Sondagaand was daar gerugte dat agt begrafnisgangers simptome van braking en diarree getoon het en dat een gesterf het. Teen Donderdag was daar altesaam 29 aangemelde en geverifieerde gevalle wat in openbare sowel as private fasiliteite opgeneem en behandel is. ŉ Bykomende 11 ongeverifieerde gevalle, asook nog ŉ moontlike sterfte, is tot dusver aangemeld. “Die distriksgesondheidsdienste wag vir die verslag van die nadoodse ondersoek om die oorsaak van die twee se dood te bevestig.” Die uitslae van die toetse van die water en kos is steeds uitstaande.